Goeie dag vir Windies se Jason Holder | Netwerk24
Goeie dag vir Windies se Jason Holder
Deur Altus Momberg 09 Julie 2020 19:56
Jason Holder, kaptein van die Wes-Indiese Eilande vier sy ses paaltjies teen Engeland in Southampton. Foto: Reuters
Die Wes-Indiese krieketkaptein het nie net die beste ontleding van sy loopbaan (6/42) behaal nie, maar hy het ook drie keer gevra dat die TV-skeidsregter 'n beslissing moet verander en die TV-skeidsregter het elke keer met dié hemelbesem saamgestem.
Engeland is net voor die teepouse op dag twee van die eerste toets teen die Windies in Southampton vir 204 uitgeboul. Die Windies het toe 57/1 bereik toe swak lig spel vroeg beëindig het.
Dit is die sesde keer in die laaste nege toetse dat Holder vyf paaltjies in 'n beurt laat kantel het.
Nadat reën op die eerste dag slegs 17 boulbeurte se spel moontlik gemaak het, was daar Donderdag net een kort reënonderbreking net ná die middagete.
Die enigste werklike weerstand wat die Engelse kolwers gebied het, was die vennootskap van 74 om die sesde paaltjie tussen Ben Stokes (43) en Jos Buttler (35).